Generálna prokuratúra
Slovenskej republiky

X/1 Spr 53/25/1000			             	
Zbierka služobných predpisov
generálneho prokurátora
								Slovenskej republiky
								Por. č. 8/2025
Príloha č. 1: Osobný dotazník
Príloha č. 2: Výkaz práce

P R Í K A Z

generálneho prokurátora Slovenskej republiky

z  30. septembra 2025 

o dohodách o prácach vykonávaných mimo pracovného pomeru

Podľa § 10 ods. 2 zákona č. 153/2001 Z. z. o prokuratúre v znení neskorších predpisov a § 12a zákona č. 552/2003 Z. z. o výkone práce vo verejnom záujme v znení zákona č. 154/2025 Z. z. vydávam tento príkaz:

Článok 1
Predmet úpravy

Tento príkaz upravuje podrobnosti o dohodách o prácach vykonávaných mimo pracovného pomeru) (ďalej len „dohoda“), ktoré uzatvára na plnenie svojich úloh alebo na zabezpečenie svojich potrieb Generálna prokuratúra Slovenskej republiky (ďalej len „zamestnávateľ“) s fyzickou osobou (ďalej len „zamestnanec“), týkajúce sa 
a)	postupu organizačných zložiek zamestnávateľa pri uzatváraní dohody,
b)	odmeňovania zamestnanca v pracovnoprávnom vzťahu k zamestnávateľovi 
na základe dohody, 
c)	evidencie pracovného času, evidencie vykonanej práce a výkazu práce,
d)	evidencie uzatvorených dohôd,
e)	zmeny dohodnutých podmienok,
f)	skončenia dohody. 

Článok 2
Základné ustanovenia

(1) Dohodu možno uzatvoriť len výnimočne, najmä ak ide o práce príležitostné, ojedinelé, jednorazové, menšieho rozsahu alebo nárazové práce, alebo ak by uzatvorenie pracovného pomeru bolo nehospodárne, neefektívne a neúčelné. 

(2) Dohodu nemožno uzatvoriť na činnosti, ktoré majú byť vykonávané štátnym zamestnancom v štátnozamestnaneckom pomere alebo zamestnancom v pracovnom pomere a na činnosti, ktoré sú predmetom ochrany podľa autorského zákona.)

(3) Dohodu je možné uzatvoriť ako
a)	dohodu o vykonaní práce, ak ide o jednorazovú pracovnú úlohu vymedzenú konkrétnym výsledkom, 
b)	dohodu o pracovnej činnosti, ak ide o príležitostnú činnosť vymedzenú konkrétnym druhom práce alebo opakujúci sa výkon určitých konkrétnych pracovných činností,
c)	dohodu o brigádnickej práci študentov, ak ide o príležitostnú činnosť vymedzenú konkrétnym druhom práce alebo opakujúci sa výkon určitých konkrétnych pracovných činností s fyzickou osobou, ktorá má štatút žiaka strednej školy alebo štatút študenta dennej formy vysokoškolského štúdia.

(4) Dohodu uzatvára so zamestnancom generálny prokurátor Slovenskej republiky (ďalej len „generálny prokurátor“) spravidla k prvému alebo 15. dňu 
v kalendárnom mesiaci, ak generálny prokurátor nerozhodne inak.  

(5) Dohoda sa uzatvára písomne na nevyhnutne potrebný čas, najdlhšie na 12 po sebe nasledujúcich kalendárnych mesiacov.

(6) Zamestnanec, ktorý na základe dohody vykonáva pracovnú činnosť alebo pracovnú úlohu s prevahou duševnej práce, sa považuje za zamestnanca pri výkone práce vo verejnom záujme podľa osobitného predpisu.)  

(7) Na účely tohto príkazu vecným garantom dohody (ďalej len „vecný garant“) sa rozumie generálny prokurátor, prvý námestník generálneho prokurátora, námestník generálneho prokurátora a vedúci organizačnej zložky zamestnávateľa, v pôsobnosti ktorého bude zamestnanec vykonávať pracovnú činnosť alebo pracovnú úlohu.

(8) Vecný garant zodpovedá za
a)	výnimočnosť, hospodárnosť, efektívnosť a účelnosť uzatvorenia dohody,
b)	výber uchádzača, s ktorým navrhuje uzatvoriť dohodu, a posúdenie, či uchádzač spĺňa predpoklady na výkon pracovnej činnosti alebo pracovnej úlohy,
c)	vymedzenie konkrétnej pracovnej činnosti alebo pracovnej úlohy, ktorú má zamestnanec vykonávať tak, aby zodpovedala pracovnej činnosti alebo pracovnej úlohe skutočne vykonávanej zamestnancom, 
d)	primeranosť navrhovanej odmeny; zamestnanec nesmie byť odmeňovaný priaznivejšie ako porovnateľný zamestnanec,)  
e)	riadenie, usmerňovanie a koordinovanie zamestnanca a kontrolu plnenia dohodnutej pracovnej činnosti alebo pracovnej úlohy vykonávanej zamestnancom, 
f)	evidenciu pracovného času, evidenciu vykonanej práce a za úplnosť, správnosť a pravdivosť údajov uvedených vo výkaze práce zamestnanca tak, aby bol prehľadným spôsobom zaznamenaný začiatok a koniec časového úseku, v ktorom skutočne vykonával prácu na základe dohody o pracovnej činnosti a dohody o brigádnickej práci študentov, a tak, aby v jednotlivých dňoch bola zaznamenaná dĺžka časového úseku, v ktorom prácu skutočne vykonával 
na základe dohody o vykonaní práce,   
g)	neprekročenie najviac prípustného rozsahu práce zamestnancom dohodnutého 
v dohode, 
h)	oboznámenie osobného úradu a ekonomického odboru o skutočnostiach, ktoré môžu mať podstatný vplyv na pracovnoprávny vzťah so zamestnancom, 
bez zbytočného odkladu potom, ako sa o nich dozvedel, 
i)	preukázanie výstupov práce zamestnanca a ich využiteľnosti na vyzvanie zamestnávateľa alebo kontrolného orgánu.

Článok 3
Postup pri uzatváraní dohody

(1) Vecný garant elektronicky zašle návrh na uzatvorenie dohody spolu s profesijným životopisom uchádzača v slovenskom jazyku (ďalej len „životopis“) osobnému úradu na formálno-právne posúdenie a ekonomickému odboru na posúdenie finančného krytia nákladov. Po posúdení návrhu na uzatvorenie dohody osobným úradom a ekonomickým odborom, vecný garant predloží návrh na uzatvorenie dohody spolu so životopisom na aprobáciu generálnemu prokurátorovi, a to spravidla najmenej desať pracovných dní pred navrhovaným dňom účinnosti dohody.

(2) Návrh na uzatvorenie dohody obsahuje 
a)	označenie dohody, ktorú navrhuje vecný garant uzatvoriť (čl. 2 ods. 3),
b)	odôvodnenie uzatvorenia dohody z hľadiska  dodržiavania zásady výnimočnosti, hospodárnosti, efektívnosti a účelnosti,
c)	údaje o uchádzačovi a zhodnotenie dôvodu jeho výberu,
d)	podrobné vymedzenie pracovnej činnosti alebo pracovnej úlohy vrátane označenia projektu, ak má uchádzač vykonávať prácu v súvislosti s jeho realizáciou,
e)	návrh rozsahu pracovného času alebo pracovnej úlohy,
f)	návrh doby, na ktorú má byť dohoda uzatvorená a deň začatia vykonávania práce,
g)	návrh a odôvodnenie výšky odmeny za vykonanú prácu alebo za vykonanie pracovnej úlohy a jej primeranosti,
h)	návrh miesta výkonu práce, alebo miest výkonu práce, ak ich je viac, alebo pravidlo, že miesto výkonu práce určuje zamestnanec,
i)	ďalšie podmienky, ktoré navrhuje vecný garant v dohode upraviť,
j)	údaje potrebné na účely vyhotovenia písomnej informácie o podmienkach vykonávania práce ustanovené v osobitnom predpise.)

(3) Po aprobácií návrhu na uzatvorenie dohody generálnym prokurátorom vecný garant zabezpečí od uchádzača a bezodkladne predloží osobnému úradu tieto doklady:
a)	vyplnený a vlastnoručne podpísaný osobný dotazník, vzor ktorého je uvedený v prílohe č. 1, 
b)	kópiu občianskeho preukazu a preukazu poistenca zdravotného poistenia; osobný úrad zabezpečí anonymizáciu údajov, ktoré nie sú nevyhnutne potrebné a súvisiace s pracovnoprávnym vzťahom,
c)	údaje potrebné na vyžiadanie výpisu registra trestov na účely preukázania bezúhonnosti, ak má zamestnanec vykonávať pracovnú činnosť alebo pracovnú úlohu s prevahou duševnej práce,
d)	kópiu dokladu o ukončení najvyššieho dosiahnutého vzdelania,
e)	kópiu osvedčenia alebo iného certifikátu, ak je potrebné na výkon pracovnej činnosti alebo pracovnej úlohy,
f)	potvrdenie o zdravotnej spôsobilosti na prácu, ktorú má vykonávať, ak zdravotnú spôsobilosť vyžaduje osobitný predpis, 
g)	potvrdenie štatútu žiaka strednej školy alebo štatútu študenta dennej formy vysokoškolského štúdia,) ak sa uzatvára dohoda o brigádnickej práci študentov, 
h)	kópiu rozhodnutia o priznaní starobného dôchodku, invalidného dôchodku alebo výsluhového dôchodku, ak je uchádzač poberateľom dôchodku,
i)	kópiu rozhodnutia alebo iného relevantného dokladu o ťažkom zdravotnom postihnutí, ak je uchádzač uznaný za fyzickú osobu s ťažkým zdravotným postihnutím.

(4) Osobný úrad a ekonomický odbor sú oprávnení vyžiadať si od uchádzača predloženie ďalších potrebných doplňujúcich údajov a dokladov.

(5) Po predložení dokladov podľa odseku 3 osobný úrad vyhotoví dohodu a predloží ju na aprobáciu generálnemu prokurátorovi tak, aby dohodu s uchádzačom uzatvoril najneskôr v deň vzniku pracovnoprávneho vzťahu. 

(6) Osobný úrad vyhotoví dohodu v štyroch vyhotoveniach; po jednom vyhotovení odovzdá zamestnancovi, vecnému garantovi a ekonomickému odboru a jedno vyhotovenie si ponechá vo svojom spise. 

(7) Osobný úrad vyhotoví na základe údajov poskytnutých podľa odseku 2 písm. j) písomnú informáciu o podmienkach vykonávania práce pri uzatvorení dohody podľa osobitného predpisu6) v troch vyhotoveniach; po jednom vyhotovení odovzdá zamestnancovi a vecnému garantovi a jedno vyhotovenie si ponechá vo svojom spise.

(8) Osobný úrad na žiadosť vecného garanta vydá zamestnancovi preukaz zamestnanca. 

(9) Po uzatvorení dohody vecný garant
a)	oznámi ekonomickému odboru požiadavky na zabezpečenie inventára, výpočtovej techniky a pracovných pomôcok, ak je to potrebné,
b)	oznámi odboru informatiky požiadavky na pridelenie prístupových práv a iné súvisiace požiadavky s informačnými systémami, ak je to potrebné,
c)	zabezpečí v súčinnosti so zodpovednou osobou za ochranu osobných údajov poučenie zamestnanca a poverenie na spracúvanie osobných údajov podľa osobitného predpisu,)  ak je to potrebné,
d)	zabezpečí oboznámenie zamestnanca s agendou, všeobecne záväznými právnymi predpismi a služobnými predpismi vzťahujúcimi sa na ním vykonávanú prácu. 

(10) Po uzatvorení dohody zamestnanec
a)	absolvuje školenie o bezpečnosti a ochrane zdravia pri práci a o ochrane pred požiarmi a ďalšie potrebné vstupné inštruktáže; to neplatí, ak ide o jednorazový výkon lektorskej a prednášateľskej činnosti,
b)	oboznámi sa so všeobecne záväznými právnymi predpismi a služobnými predpismi vzťahujúcimi sa na ním vykonávanú prácu, 
c)	prevezme agendu, inventár a pracovné pomôcky, ktoré mu boli pridelené.

(11) Po uzatvorení dohody odbor informatiky
a)	odovzdá zamestnancovi výpočtovú techniku a prístupové práva podľa požiadavky vecného garanta, ak je to potrebné,
b)	zabezpečí inštruktáž o používaní pridelenej výpočtovej techniky a o služobných predpisoch vzťahujúcich sa na prevádzku počítačovej siete zamestnávateľa, ak zamestnanec bude pri výkone práce používať pridelenú výpočtovú techniku.

(12) Po uzatvorení dohody ekonomický odbor 
a)	odovzdá zamestnancovi inventár a pracovné pomôcky, ktoré súvisia s výkonom práce,
b)	zabezpečí vstupné školenie o právnych predpisoch a ostatných predpisoch na zaistenie bezpečnosti a ochrany zdravia pri práci a o ochrane pred požiarmi.

(13) Ekonomický odbor na žiadosť vecného garanta zabezpečí uzatvorenie dohody o hmotnej zodpovednosti so zamestnancom, ak má zamestnanec  zodpovedať za zverené hotovosti, ceniny, tovar, zásoby materiálu alebo iné hodnoty určené na obeh alebo obrat, ktoré je povinný vyúčtovať. 

Článok 4
Odmeňovanie zamestnanca

(1) Odmena zamestnanca sa určuje hodinovou odmenou alebo odmenou za vykonanie pracovnej úlohy. Výška odmeny nesmie byť nižšia ako minimálna mzda podľa osobitného predpisu.)   

(2) Vecný garant prihliada pri navrhovaní výšky odmeny zamestnanca na spĺňanie kvalifikačných predpokladov, prípadne aj osobitných kvalifikačných predpokladov a na primeranosť odmeny. Pri posudzovaní plnenia kvalifikačných predpokladov na vykonávanie pracovnej činnosti alebo pracovnej úlohy vo vzťahu k ich miere zložitosti, zodpovednosti, psychickej záťaže a  fyzickej záťaže sa primerane použije osobitný predpis.) 

(3) Výška hodinovej odmeny pri dohodách o vykonaní práce a dohodách o pracovnej činnosti sa určuje takto:

Por. č.	Obsah práce	Hodinová odmena	
1.	odborné poradenské činnosti pre generálneho prokurátora, prvého námestníka generálneho prokurátora alebo námestníka generálneho prokurátora	do 60 €	
2.	špecializačné / kompetenčné vzdelávanie v slovenskom jazyku alebo odborné vzdelávanie v  cudzom jazyku (prednášky, semináre, lektorská činnosť, vypracovanie študijných materiálov) 	do 50 €	
3.	tlmočnícke činnosti na medzinárodných rokovaniach a pri prijatiach zahraničných delegácií	do 50 €	
4.	poskytovanie vysokoodborných činností alebo služieb, 
na ktorých zabezpečovanie je potrebné osvedčenie alebo certifikát 	do 40 €	
5.	odborné vzdelávanie v slovenskom jazyku (prednášky, semináre, lektorská činnosť, vypracovanie študijných materiálov)	do 30 €	
6.	poskytovanie odborných, poradenských, analytických 
alebo konzultačných činností, vypracovanie odborných materiálov, analýz a plnenie iných odborných úloh súvisiacich 
so zabezpečením agendy prostriedkov Európskej únie a/alebo iných finančných mechanizmov	do 30 €	
7.	poskytovanie odborných, poradenských, analytických 
alebo  konzultačných činností, vypracovanie odborných materiálov a analýz 	do 25 €	
8.	plnenie iných činností súvisiacich so zabezpečením úloh alebo potrieb zamestnávateľa	do 15 €	
9.	administratívne činnosti alebo manuálne práce	do 10 €	
10.	upratovacie, čistiace a dezinfekčné práce 	do 8 € 	

(4) Výška hodinovej odmeny pri dohodách o brigádnickej práci študentov sa určuje takto:

Por. č.	Obsah práce	Hodinová odmena	
1.	zabezpečovanie administratívnej činnosti (príprava materiálov a podkladov, kopírovanie, zadávanie údajov 
do informačného systému), poskytovanie samostatných činností (vypracovanie analýz, materiálov, manuálov a prezentácií, vyhodnocovanie výsledkov a podkladov)	do 10 €	
2.	plnenie iných činností súvisiacich so zabezpečením úloh alebo potrieb zamestnávateľa	do 7 €	
3.	výkon manuálnej kvalifikovanej práce	do 10 €	
4.	výkon manuálnej nekvalifikovanej práce	do 7 €	

(5) Ak je potrebné zabezpečiť vysokošpecializované odborné alebo mimoriadne náročné činnosti, možno so súhlasom generálneho prokurátora zvýšiť finančný limit hodinovej odmeny nad rámec uvedený v odsekoch 3 a 4 na základe náležitého odôvodnenia vecného garanta v návrhu na uzatvorenie dohody alebo v návrhu na zmenu dohodnutých podmienok.

(6) Odmena za vykonanú prácu na základe dohody je splatná v najbližšom výplatnom termíne určenom zamestnávateľom. Odmena za vykonanie pracovnej úlohy je splatná po dokončení a odovzdaní práce alebo na základe dohody už po vykonaní určitej časti pracovnej úlohy, ak je možné pracovnú úlohu rozdeliť na viaceré časti.

(7) Dohodnutá odmena sa na základe dohody vypláca na zamestnancom určený účet v banke.

Článok 5
Evidencia pracovného času, evidencia vykonanej práce a výkaz práce

(1) Ekonomický odbor na základe predložených schválených výkazov práce vedie evidenciu pracovného času zamestnancov, ktorí vykonávajú prácu na základe dohody o pracovnej činnosti a dohody o brigádnickej práci študentov, a evidenciu vykonanej práce u zamestnancov, ktorí vykonávajú prácu na základe dohody o vykonaní práce. Tým nie je dotknutá zodpovednosť vecného garanta podľa čl. 2 ods. 8 písm. f). 
 
(2) Zamestnanec vypracúva za každý kalendárny mesiac výkaz práce, vzor ktorého  je uvedený v prílohe č. 2. 

(3) Ak sa dohoda viaže na výkon lektorskej a prednášateľskej činnosti, dĺžka časového úseku, v ktorom bola práca skutočne vykonávaná, sa zaznamenáva v prezenčnej listine k vzdelávacej aktivite, ktorú schvaľuje vecný garant. 

(4) Vecný garant predkladá výkaz práce a prezenčnú listinu k vzdelávacej aktivite spolu s jej programom ekonomickému odboru do konca príslušného kalendárneho mesiaca, najneskôr však v prvý pracovný deň nasledujúceho kalendárneho mesiaca. 

(5) Ekonomický odbor vykoná kontrolu výkazu práce a prezenčnej listiny k vzdelávacej aktivite v rozsahu evidencie pracovného času a evidencie vykonanej práce. Ak výkaz práce obsahuje chyby, ekonomický odbor upovedomí o tejto skutočnosti vecného garanta. Vecný garant zabezpečí bezodkladné predloženie opraveného výkazu práce alebo prezenčnej listiny k vzdelávacej aktivite ekonomickému odboru.

(6) Ekonomický odbor vedie evidenciu predložených schválených výkazov práce a prezenčných listín k vzdelávacej aktivite, na základe ktorých podkladov bola zamestnancovi vyplatená odmena.

Článok 6
Evidencia uzatvorených dohôd

(1) Evidenciu uzatvorených dohôd podľa osobitného predpisu) vedie v elektronickej podobe osobný úrad v poradí, v akom boli uzatvorené.

(2) Evidencia uzatvorených dohôd obsahuje 
a)	údaje o zamestnancovi, a to titul, meno, priezvisko a dátum narodenia,
b)	spisovú značku vecného spisu, pod ktorou bola dohoda uzatvorená,
c)	označenie uzatvorenej dohody (čl. 2 ods. 3),
d)	dobu, na ktorú bola dohoda uzatvorená, 
e)	dohodnutú odmenu,
f)	stručný popis pracovnej činnosti alebo pracovnej úlohy,
g)	označenie vecného garanta.

Článok 7
Zmena dohodnutých podmienok

(1) Všetky zmeny a doplnenia podmienok dohodnutých v uzatvorenej dohode sa vykonávajú dohodou medzi zamestnávateľom a zamestnancom formou písomného dodatku k dohode. Dodatky sa číslujú arabskými číslicami vzostupne podľa dátumu ich uzatvorenia. 

(2) Vecný garant elektronicky zašle návrh na zmenu dohodnutých podmienok osobnému úradu na formálno-právne posúdenie a ak má navrhovaná zmena vplyv na zvýšenie dohodnutej odmeny zamestnanca alebo predĺženie doby, na ktorú bola dohoda uzatvorená, aj ekonomickému odboru na posúdenie finančného krytia nákladov. Po posúdení návrhu na zmenu dohodnutých podmienok osobným úradom a ekonomickým odborom za podmienok podľa predchádzajúcej vety, vecný garant predloží návrh na zmenu dohodnutých podmienok na aprobáciu generálnemu prokurátorovi, a to spravidla najmenej desať pracovných dní pred navrhovaným dňom účinnosti dodatku.

(3) Návrh na zmenu dohodnutých podmienok obsahuje podľa povahy zmeny dohodnutých podmienok najmä nové znenie príslušnej časti dohody, navrhovaný deň účinnosti dodatku k dohode a náležité odôvodnenie nevyhnutnosti uzatvoriť dodatok k dohode.

(4) Po aprobácii návrhu na zmenu dohodnutých podmienok generálnym prokurátorom osobný úrad vyhotoví dodatok k dohode a predloží ho na aprobáciu generálnemu prokurátorovi tak, aby dodatok k dohode so zamestnancom uzatvoril najneskôr v deň účinnosti dodatku k dohode. 
 
(5) Osobný úrad vyhotoví dodatok k dohode v štyroch vyhotoveniach; po jednom vyhotovení odovzdá zamestnancovi, vecnému garantovi a ekonomickému odboru a jedno vyhotovenie si ponechá vo svojom spise.

(6) Ak má dôjsť k zmene údajov uvedených v písomnej informácií o podmienkach vykonávania práce vyhotovenej pri uzatvorení dohody, vecný garant poskytne osobnému úradu zmenené údaje spravidla najmenej desať pracovných dní pred navrhovaným dňom účinnosti zmeny.

(7) Osobný úrad vyhotoví na základe údajov poskytnutých podľa odseku 6 písomnú informáciu o zmenených údajoch podmienok vykonávania práce v troch vyhotoveniach; po jednom vyhotovení odovzdá zamestnancovi a vecnému garantovi a jedno vyhotovenie si ponechá vo svojom spise.

Článok 8
Skončenie dohody

(1) Spôsob skončenia dohody upravuje dohoda v súlade so Zákonníkom práce. 

(2) Vecný garant bezodkladne písomne navrhne skončenie dohody o brigádnickej práci študenta so zamestnancom, ktorý stratil štatút žiaka strednej školy alebo štatút študenta dennej formy vysokoškolského štúdia. Vecný garant od okamihu, keď sa dozvedel o skutočnosti podľa prvej vety, neprideľuje zamestnancovi prácu. 

(3) Pri skončení dohody zamestnanec odovzdá najneskôr v deň skončenia dohody výpočtovú techniku, vypožičanú literatúru, pridelené pracovné pomôcky, kľúče, inventár a iné zverené hodnoty, ak mu boli pridelené a preukaz zamestnanca, ak mu bol vydaný. Vecný garant zabezpečí, aby zamestnanec splnil povinnosť podľa predchádzajúcej vety a súčasne zabezpečí odovzdanie výstupného listu osobnému úradu. Táto povinnosť sa nevzťahuje na zamestnanca, ktorému neboli pridelené žiadne predmety podľa prvej vety a nebol mu vydaný preukaz zamestnanca.

(4) Tlačivo výstupného listu vystavuje osobný úrad. Určený zamestnanec organizačnej zložky svojím podpisom na výstupnom liste potvrdzuje, že zamestnanec má splnené záväzky voči zamestnávateľovi súvisiace s pôsobnosťou príslušnej organizačnej zložky. Ak záväzok nie je možné vysporiadať do skončenia pracovnoprávneho vzťahu, príslušná organizačná zložka vyhotoví záznam o termíne a spôsobe dodatočného splnenia záväzku zamestnancom.

(5) Pri skončení dohody vydá ekonomický odbor zamestnancovi potvrdenie 
o tom, či sa z odmeny zamestnanca vykonávajú zrážky, v čí prospech, v akej výške 
a v akom poradí je pohľadávka, pre ktorú sa majú zrážky ďalej vykonávať.  

Článok 9
Účinnosť

Tento príkaz nadobúda účinnosť 1. októbra 2025.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky